Щ (kleinletter: щ) is ’n letter van die Cyrilliese alfabet. Dit word uitgespreek as /ɕː/ in Russies, as /ʃt͡ʃ/ in Oekraïens en Roeteens en as /ʃt/ in Bulgaars. Die letter word in Afrikaans getranslitereer as "sjtsj" en in Engels as "shch", wat die historiese uitspraak verteenwoordig. Dit kan verwarrend wees, aangesien die uitspraak beskou kan word as die letter Ш ("sj") gevolg deur die letter Ч ("tsj"), wat nie die geval is nie. In die ou Cyrilliese alfabet was die letter se naam sjta (шта). Die uitspraak "sjt" is behou in Bulgaars.